### NN 151/2025 (15.12.2025.), Zakon o izmjenama i dopunama Zakona o minimalnom globalnom porezu na dobit

HRVATSKI SABOR

2260

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O MINIMALNOM GLOBALNOM POREZU NA DOBIT

Proglašavam Zakon o izmjenama i dopunama Zakona o minimalnom globalnom porezu na dobit, koji je Hrvatski sabor donio na sjednici 5. prosinca 2025.

Klasa: 011-02/25-02/105
 Urbroj: 71-10-01/1-25-2
 Zagreb, 9. prosinca 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA O MINIMALNOM GLOBALNOM POREZU NA DOBIT

Članak 1.

U Zakonu o minimalnom globalnom porezu na dobit (»Narodne novine«, br. 155/23.) u članku 5. iza stavka 6. dodaje se novi stavak 7. koji glasi:

»(7) Porezna obveza iz stavka 5. ovoga članka ne može umanjiti osnovicu poreza na dobit.«.

Dosadašnji stavak 7. postaje stavak 8.

Članak 2.

Naziv poglavlja II. iznad članka 7. mijenja se i glasi: »PRAVILO O UKLJUČIVANJU DOBITI I PRAVILO O PRENISKO OPOREZIVANOJ DOBITI«.

Članak 3.

U članku 13. stavku 3. riječi: »ili/i pravila o prenisko oporezivanoj dobiti« brišu se.

Stavak 4. mijenja se i glasi:

»(4) U smislu primjene stavka 1. ovoga članka izračun viška dobiti sastavnih subjekata koji podliježu niskoj poreznoj stopi temelji se na računovodstvenom standardu iz članka 17. ovoga Zakona ili na računovodstvenom standardu kojim se osigurava primjena kvalificiranog međunarodnog sporazuma o sigurnoj luci iz članka 34. i članka 60. stavka 2. ovoga Zakona, a koja se odnosi na računovodstveni standard.«.

Članak 4.

Naslov iznad članka 25. mijenja se i glasi: »Odluka o kvalificirajućem gubitku«.

Članak 5.

U članku 46. stavku 8. iza riječi: »općim poreznim propisom« dodaju se riječi: »i ovim Zakonom do roka za podnošenje Prijave iz stavka 7. ovoga članka«.

Stavak 10. mijenja se i glasi:

»(10) Smatra se kako je porezni obveznik ispunio obvezu podnošenja Prijave iz stavka 7. ovoga članka ako je ispunio obvezu podnošenja prijave s informacijama o dopunskom porezu u skladu s propisima o administrativnoj suradnji u području poreza.«.

Iza stavka 10. dodaje se stavak 11. koji glasi:

»(11) Ministar financija pravilnikom iz članka 13. stavka 9. ovoga Zakona propisuje postupak prijave odgovornog sastavnog subjekta i način preuzimanja prava i obveza iz porezno-pravnog odnosa.«.

Članak 6.

U članku 48. stavku 5. iza riječi: »dopunski porez« dodaju se riječi: »iz stavka 1. ovoga članka«, a riječi: »za plaćanje kvalificiranog domaćeg dopunskog poreza« brišu se.

Iza stavka 5. dodaje se novi stavak 6. koji glasi:

»(6) U slučaju iz stavka 5. ovoga članka imenovani odgovorni subjekt iz članka 46. stavka 8. ovoga Zakona podnosi objedinjenu poreznu prijavu koja će sadržavati podatke potrebne za obračun porezne obveze iz stavka 1. ovoga članka.«.

Dosadašnji stavak 6. postaje stavak 7.

Članak 7.

Naslov iznad članka 49. mijenja se i glasi: »Prijava i plaćanje kvalificiranog domaćeg dopunskog poreza«.

U članku 49. iza stavka 5. dodaje se novi stavak 6. koji glasi:

»(6) U slučaju iz stavka 5. ovoga članka imenovani odgovorni subjekt iz članka 46. stavka 8. ovoga Zakona podnosi objedinjenu poreznu prijavu koja će sadržavati podatke potrebne za obračun kvalificiranog domaćeg dopunskog poreza iz stavka 1. ovoga članka.«.

Dosadašnji stavak 6. postaje stavak 7.

Članak 8.

Članak 52. mijenja se i glasi:

»Novčanom kaznom u iznosu od 3000,00 eura do 100.000,00 eura kaznit će se odgovorni subjekt ili sastavni subjekt iz članka 46. stavka 8. ovoga Zakona ako:

1. ne podnese na propisani način ili u propisanom roku Prijavu iz članka 48. ovoga Zakona

2. ne podnese na propisani način ili u propisanom roku Prijavu iz članka 49. ovoga Zakona

3. ne utvrdi obvezu dopunskog poreza u skladu s člankom 5. stavkom 5. ovoga Zakona

4. ne plati dopunski porez u propisanim rokovima iz članka 48. stavka 4. ili članka 49. stavka 4. ovoga Zakona

5. ne imenuje odgovornog subjekta u roku iz članka 46. stavka 8. ovoga Zakona.«.

Članak 9.

U članku 53. stavku 4. riječ: »dionica« zamjenjuje se riječju: »inventara«.

Članak 10.

Naslov iznad članka 56. mijenja se i glasi: »Odluka o odgođenoj primjeni pravila o uključivanju dobiti i pravila o prenisko oporezivanoj dobiti«.

U članku 56. stavci 2. i 3. mijenjaju se i glase:

»(2) Krajnje matično društvo iz stavka 1. ovoga članka imenuje subjekt imenovan za podnošenje prijave u državi članici koja nije država članica u kojoj se nalazi krajnje matično društvo ili, ako skupina MNP-ova nema sastavni subjekt u drugoj državi članici, u jurisdikciji treće zemlje koja za izvještajnu fiskalnu godinu ima važeći sporazum između kvalificiranih nadležnih tijela s državom članicom u kojoj se nalazi krajnje matično društvo. U tom slučaju subjekt imenovan za podnošenje prijave podnosi Prijavu informacija o dopunskom porezu u skladu sa zahtjevima navedenima u članku 46. stavku 5. ovoga Zakona. Sastavni subjekti koji se nalaze u državi članici koja je odabrala opciju odgode iz stavka 1. ovoga članka subjektu imenovanom za podnošenje Prijave dostavljaju informacije potrebne za usklađivanje s člankom 46. stavkom 5. ovoga Zakona i izuzimaju se od obveze podnošenja Prijave iz članka 46. stavka 2. ovoga Zakona.

(3) Smatra se da je postotak na temelju pravila o prenisko oporezivanoj dobiti utvrđen za državu članicu koja je odabrala opciju odgode iz stavka 1. ovoga članka za fiskalnu godinu jednak nuli.«.

PRIJELAZNE I ZAVRŠNE ODREDBE

Članak 11.

(1) Ovaj se Zakon primjenjuje u postupku podnošenja prijava dopunskog poreza za 2024. godinu i nadalje.

(2) Iznimno od stavka 1. ovoga članka, porezni obveznik može za izračun kvalificiranog domaćeg dopunskog poreza za 2024. godinu primijeniti članak 13. stavak 4. Zakona o minimalnom globalnom porezu na dobit (»Narodne novine«, br. 156/23.).

Stupanje na snagu

Članak 12.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/119

Zagreb, 5. prosinca 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.